Azi: Bien bursat, tregjet i përfshin pasiguria
Lajmet e këqia kanë ngjallur frikën se ekonomia botërore mund të rrëshqasë përsëri në recesion
Bursat aziatike pësuan sot rënie ndërkohë që po shtohen shenjat se rigjallërimi i ekonomisë botërore po sprapset. Kudo në Azi investitorët filluan të shesin aksionet e rrezikuara ndërkohë që tregjet i ka përfshirë pasiguria. Është dita e tretë radhazi që çmimet e aksioneve bien kudo në bursat aziatike. Kjo pason rëniet e aksioneve në Uoll Strit që morën shkas nga lajmet ekonomike shqetësuese. Deficiti tregtar amerikan u rrit në muajin qershor duke arritur nivelin më të lartë në 20 muaj për shkak të rënies së eksporteve – një shënjë ngadalësimi kjo në prodhimin industrial. Rigjallërimi i ekonomisë më të madhe të botës ka ecur ngadalë dhe kjo ka ngjallur shqetësime. Edhe treguesit e Kinës, një motor i rëndësishëm i rritjes ekonomike në Azi kanë qenë dekurajues. Zgjerimi i importeve, prodhimi industrial, shitjet me pakicë dhe investimet e reja janë ngadalësuar gjë që nënkupton se rimëkëmbja e shpejtë e ekonomisë kineze nga recesioni global po ftohet. Në Japoni, jeni i fortë i cili po i vështirëson eksportet, vazhdoi të ndikojë negativisht mbi bursën. thotë Francis Lun, menaxher i firmës Fulbright Securities Limited. Lajmet e këqia nga Amerika dhe Azia së bashku me ekonominë europiane në gjendje apatie kanë ngjallur frikën se ekonomia botërore mund të rrëshqasë përsëri në recesion.